钦定古今图书集成/方舆汇编/职方典/第1411卷 > 《柳州文宣王新修庙碑》唐·柳宗元
## 钦定古今图书集成/方舆汇编/职方典/第1411卷 > 《柳州文宣王新修庙碑》唐·柳宗元

仲尼之道，与王化远迩。惟柳州古为南夷，椎髻卉裳，
攻劫斗暴，虽唐虞之仁不能柔，秦汉之勇不能威。至
于有国，始循法度，置吏奉贡，咸若采卫，冠带宪令，进
用文事，学者道尧舜孔子，如取诸左右。执经书，引仁
义，旋辟唯诺，中州之士，时或病焉。然后知唐之德大
以遐，孔氏之道尊而明。元和十年八月，州之庙屋坏，
几毁神位。刺史柳宗元始至，大惧不任，以坠教基。丁
未，奠荐，法齐时事，礼不克施。乃合初、亚、终献三官衣
布，洎于赢财，取土木金石，征工僦功，完旧益新。十月
乙丑，王宫正室成。乃安神栖，乃正法度，祗会群吏。卜
日之吉，虔告于王灵曰：“昔者夫子尝欲居九夷，其时
门人犹有惑圣言。今夫子代千有馀”载，其教始行，至
于是邦。入去其陋，而本于儒。孝父忠君，言及礼义，又
况巍然炳然，临而炙之乎？惟夫子以神道设教，我今
罔敢知。钦若兹教，以宁其神。追思告诲，如在于前。苟
神之在，曷敢不虔？居而无陋，罔贰昔言。申陈严祀，永
永是尊。丽牲有碑，刻在庙门。